(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΠΓ΄

Παρασκευή, 28 Φεβρουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Αναφορά στα δύο χρόνια που συμπληρώνονται της τραγωδίας των Τεμπών., σελ.   
2. Τήρηση ενός λεπτού σιγής στη μνήμη των πενήντα επτά νεκρών του δυστυχήματος στα Τέμπη., σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Αγροτικής Ανάπτυξης και Τροφίμων:, σελ.   
 i. με θέμα: «Παραχώρηση ακινήτου ΚΕΓΕ Ευρυτανίας στον Δήμο Καρπενησίου (Κέντρο Γεωργικής Εκπαίδευσης Ευρυτανίας)», σελ.   
 ii. με θέμα: «Υπαγωγή σε Κρατικές Οικονομικές Ενισχύσεις μετά από πιστοποίηση ζημιών από θεομηνίες, έκτακτα γεγονότα και δυσμενείς καιρικές συνθήκες της ΠΕ Ροδόπης, κατά την περίοδο από 1-8-2024 έως 31-12-2024», σελ.   
 β) Προς τον Υπουργό Εθνικής Οικονομίας και Οικονομικών:  
 i. με θέμα: «Χωρίς πρακτικά επίλυσης από τον Δεκέμβριο του έτους 2024 η Επιτροπή Εξώδικης Επίλυσης Φορολογικών Διαφορών», σελ.   
 ii. με θέμα: «Η προβληματική διάσταση της τραπεζικής χρηματοδότησης της ΝΔ», σελ.

Ο ΠΡΟΕΔΡΟΣ

ΚΑΚΛΑΜΑΝΗΣ Ν. , σελ.

ΠΡΟΕΔΡΕΥΩΝ

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί της τραγικής επετείου δυο ετών του δυστυχήματος στα Τέμπη:  
  
 ΚΑΚΛΑΜΑΝΗΣ Ν. , σελ.   
  
Β. Επί διαδικαστικού θέματος:  
  
 ΚΑΚΛΑΜΑΝΗΣ Ν. , σελ.   
 ΜΠΟΥΡΑΣ Α. , σελ.   
  
Γ. Επί των επικαίρων ερωτήσεων:  
  
 ΑΧΜΕΤ Ι. , σελ.   
 ΔΗΜΑΣ Χ. , σελ.   
 ΜΑΜΟΥΛΑΚΗΣ Χ. , σελ.   
 ΟΙΚΟΝΟΜΟΥ Θ. , σελ.   
 ΠΕΤΡΑΛΙΑΣ Α. , σελ.   
 ΣΤΑΜΕΝΙΤΗΣ Δ. , σελ.   
 ΦΩΤΟΠΟΥΛΟΣ Σ. , σελ.   
  
Δ. ΠΑΡΕΜΒΑΣΕΙΣ:  
  
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΠΓ**΄**

Παρασκευή 28 Φεβρουαρίου 2025

Αθήνα, σήμερα στις 28 Φεβρουαρίου 2025, ημέρα Παρασκευή και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΟΣ (Νικήτας Κακλαμάνης):** Συνάδελφοι, καλημέρα σας.

Δύο χρόνια συμπληρώνονται σήμερα από την οδυνηρή νύχτα της τραγωδίας των Τεμπών, δύο χρόνια που οι αγκαλιές έχουν στερέψει από παιδιά, από μανάδες, από συντρόφους, από φίλους. Παρά τη συναισθηματική συντριβή σήμερα οφείλω από αυτήν την Έδρα να κρατήσω την ψυχραιμία μου και να απευθυνθώ αρχικά σε όλους εσάς.

Σε λίγο έξω από το Κοινοβούλιο, αλλά και μακριά από αυτό, θα συγκεντρωθούν οι άνθρωποι που μας εμπιστεύτηκαν για να διαδηλώσουν με κεντρικό μήνυμα τη φράση: «Δεν έχω οξυγόνο». Με αφορμή αυτό το σύνθημα θα ήθελα να κάνω μια επισήμανση. Το οξυγόνο, όπως όλοι γνωρίζετε, είναι πρωταρχικό στοιχείο για τη ζωή και κυρίως είναι άχρωμο, άοσμο και άγευστο. Έτσι ακριβώς, κυρίες και κύριοι συνάδελφοι, πρέπει να το κρατήσουμε όλοι. Να το μεταχειριστούμε όπως του πρέπει, ως κάτι πολύτιμο, αχρωμάτιστο και καθαρό από τις δικές μας ενδεχόμενες ταπεινές φιλοδοξίες.

Η σημερινή μέρα με τις συγκεντρώσεις της δεν ενσωματώνει απλώς ένα πάνδημο αίτημα για απόλυτη διαλεύκανση του δυστυχήματος. Είναι ταυτόχρονα και μια φωνή γενικευμένου φόβου και αγωνίας, που κάποιοι καλλιέργησαν μεθοδικά στον κόσμο, για να θολώσουν τα νερά, βγάζοντας τα δικά τους πορίσματα και περιφρονώντας τη δικαστική έρευνα, αυτοί που επίτηδες αποφεύγουν να μιλούν για τους θεσμικούς, επιχειρηματικούς και υπαλληλικούς αυτουργούς της σύγκρουσης.

Παρ’ όλα αυτά είμαι πεπεισμένος πως η αλήθεια βρίσκει πάντα τον δρόμο της. Ό,τι και αν πούμε, ό,τι και αν κάνουμε από αυτή δεν γλιτώνει κανείς και θα βγει στο φως για να βάλει τα πράγματα στη θέση τους. Γιατί είναι άλλο η δικαιοσύνη και άλλο η εκδίκηση. Η πρώτη βασίζεται στη νηφαλιότητα, την ευθύνη και τη σύνεση. Η δεύτερη στο μίσος, την ιδιοτέλεια και το φανατισμό.

Μετά απ’ όλα αυτά οφείλουμε έστω και τώρα να ανακτήσουμε τη σοβαρότητά μας και να ταχθούμε αναφανδόν στο πλευρό της δικαιοσύνης, ενός θεσμού ανεξάρτητου από τις δικές μας βλέψεις ή μικροπρέπειες, ενός θεσμού που σήμερα λοιδορείται, ενώ στο πρόσφατο παρελθόν έχει χειροκροτηθεί για τις υποδειγματικές αποφάσεις του σε υποθέσεις ορόσημα.

Γι’ αυτό ακριβώς δεν μπορούμε να βαφτίζουμε «καλή» ή «κακή» τη δικαιοσύνη. Η δικαιοσύνη είναι μία και ανεξάρτητη. Είναι ένας αυτόνομος, ζωντανός οργανισμός με τους δικούς του κανόνες, στους δικούς του ρυθμούς, τις δικές του διαδικασίες. Ας την αφήσουμε λοιπόν να κάνει τη δουλειά της.

Σε ό,τι αφορά στο Σώμα αυτά όφειλα να επισημάνω για να γίνουν κατανοητά από όλους ανεξαιρέτως. Όμως για να επανέλθουμε στα σημαντικά, σε ό,τι αφορά στην ουσία της σημερινής ημέρας, σκύβω ταπεινά το κεφάλι μπροστά στις πενήντα επτά ψυχές και στους δικούς τους ανθρώπους, σε αυτούς που ουσιαστικά δεν μπορούν να ζητήσουν δικαίωση, γιατί η δικαίωση θα ήταν να γυρίσουν πίσω τα αγαπημένα τους πρόσωπα. Οι άνθρωποι αυτοί ζητούν δικαιοσύνη και θα την έχουν, ο κόσμος να χαλάσει.

Κλείνοντας, θέλω να αφήσω, με μια βαθιά υπόκλιση, μια τίμια υπόσχεση προς όλες τις οικογένειες των Τεμπών. Η Ελληνική Βουλή θα σταθεί στο ύψος των περιστάσεων!

Σας καλώ να κρατήσουμε ενός λεπτού σιγή στη μνήμη των πενήντα επτά νεκρών.

(Στο σημείο αυτό τηρείται στην Αίθουσα ενός λεπτού σιγή)

Αιωνία τους η μνήμη! Ευχαριστώ πολύ.

Διακόπτουμε για δέκα λεπτά και συνεχίζουμε με τις επίκαιρες ερωτήσεις.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα κι από εμένα. Επαναλαμβάνεται η διακοπείσα συνεδρίαση.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της, η Γενική Γραμματέας Νομικών και Κοινοβουλευτικών θεμάτων, η κ. Χριστίνα Τσάκωνα, μας ενημερώνει για τις επίκαιρες ερωτήσεις που θα συζητηθούν σήμερα, που είναι οι εξής:

Η υπ’ αριθμόν 558/17-2-2025 επίκαιρη ερώτηση, που θα απαντήσει ο Υφυπουργός Οικονομίας και Οικονομικών κ. Χρίστος Δήμας.

Η υπ’ αριθμόν 2723/16-1-2025 ερώτηση, που θα απαντήσει ο Υφυπουργός Εθνικής Οικονομίας και Οικονομικών κ. Αθανάσιος Πετραλιάς.

Η υπ’ αριθμόν 576/21-2-2025 επίκαιρη ερώτηση και η 2425/3-1-2025 ερώτηση, κατ’ άρθρο 130 παράγραφος 5 του Κανονισμού της Βουλής, που θα απαντηθούν από τον Υφυπουργό Αγροτικής Ανάπτυξης και Τροφίμων, τον κ. Διονύσιο Σταμενίτη.

Στη συνέχεια θα σας πω ποιες δεν θα συζητηθούν κατόπιν συνεννοήσεως, όπως, παραδείγματος χάριν, η υπ’ αριθμόν 577/24-2-2025 επίκαιρη ερώτηση, η οποία απευθύνεται στον Υπουργό Εθνικής Οικονομίας και Οικονομικών και η οποία δεν θα απαντηθεί λόγω αναρμοδιότητας.

Στο σημείο αυτό, και πριν μπούμε στην πρώτη για σήμερα επίκαιρη ερώτηση, θα ήθελα να υπενθυμίσω στις Κοινοβουλευτικές Ομάδες ότι, σύμφωνα με σχετική ενημέρωση της Διάσκεψης των Προέδρων, σήμερα έως τις 11.00΄, σε λίγο δηλαδή, σε δύο ώρες περίπου, θα πρέπει να αποσταλούν στην αρμόδια διεύθυνση τα ονόματα των ομιλητών για τη συνεδρίαση της Τρίτης 4 Μαρτίου για τη σύσταση προανακριτικής επιτροπής. Επαναλαμβάνω, θα πρέπει να αποσταλούν τα ονόματα των ομιλητών από τις Κοινοβουλευτικές Ομάδες που θα μιλήσουν την Τρίτη 4 Μαρτίου για την προανακριτική επιτροπή.

Μπαίνουμε στην πρώτη για σήμερα επίκαιρη ερώτηση.

Είναι η πρώτη με αριθμό 2425/3-1-2025 ερώτηση του κύκλου των αναφορών-ερωτήσεων της Βουλευτού Ευρυτανίας της Κοινοβουλευτικής Ομάδας της Νέας Δημοκρατίας κ. Θωμαΐδος Οικονόμου προς τον Υπουργό Αγροτικής Ανάπτυξης και Τροφίμων, με θέμα: «Παραχώρηση ακινήτου ΚΕΓΕ Ευρυτανίας στον Δήμο Καρπενησίου (Κέντρο Γεωργικής Εκπαίδευσης Ευρυτανίας)».

Κυρία Οικονόμου, έχετε τον λόγο για την πρωτολογία σας.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, το θέμα της αξιοποίησης του Κέντρου Γεωργικής Εκπαίδευσης Ευρυτανίας έχει απασχολήσει διαχρονικά όχι μόνο το Υπουργείο σας αλλά και την τοπική κοινωνία του Καρπενησίου. Μάλιστα το ζήτημα, όπως ίσως γνωρίζετε, το έχω θέσει ξανά εγώ προσωπικά στο Υπουργείο, πέρα από την σημερινή επίκαιρη ερώτηση, άλλες δύο φορές. Αναφέρομαι σε δύο ερωτήσεις στα πλαίσια του κοινοβουλευτικού ελέγχου τις οποίες έχω καταθέσει για το ίδιο θέμα πέρυσι τον Οκτώβριο, αλλά και στις αρχές του τρέχοντος έτους. Επομένως, δεν πρόκειται για κάποιο αίτημα που είναι τωρινό.

Κατά την τελευταία δεκαετία τρεις διαδοχικές δημοτικές αρχές έχουν επανέλθει στο ζήτημα της δωρεάν παραχώρησης για τριάντα χρόνια της χρήσης του εν λόγω ακινήτου του ΚΕΓΕ Ευρυτανίας στον οικείο ΟΤΑ. Μιλάμε για ένα αίτημα απόλυτα δικαιολογημένο, καθώς το συγκεκριμένο κτίριο εδώ και πάρα πολλά χρόνια δεν αξιοποιείται από το κράτος. Πρόκειται για πεπαλαιωμένες πλέον εγκαταστάσεις με περιβάλλοντα χώρο συνολικής έκτασης σχεδόν έντεκα στρεμμάτων, που όμως έχουν μεγάλες δυνατότητες ανάπτυξης από την τοπική κοινωνία αν προχωρήσει τελικά η δωρεάν παραχώρηση της χρήσης, όπως ζητείται από τον Δήμο Καρπενησίου.

Σε αυτό το σημείο, κύριε Υπουργέ, θα ήθελα να σημειώσω ότι υπάρχουν σχέδια ανακαίνισης και εκσυγχρονισμού του ΚΕΓΕ από τον δήμο προκειμένου να αξιοποιηθεί για πολιτιστικές και επιμορφωτικές δράσεις, όπως και μόνιμες δραστηριότητες επαγγελματικής εκπαίδευσης ιδιαίτερα σε θέματα αγροτικής και ορεινής οικονομίας.

Για όλους τους παραπάνω λόγους και επειδή, όπως αποδεικνύεται και από το σχετικό κτηματολογικό απόσπασμα του Ελληνικού Κτηματολογίου, το εν λόγω ακίνητο ανήκει στην αποκλειστική αρμοδιότητα του Υπουργείου σας, θα ήθελα, κύριε Υπουργέ, να ενημερώσετε το Σώμα και μέσω αυτού την τοπική κοινωνία της Ευρυτανίας εάν θα παραχωρηθεί και πότε, βεβαίως, το συγκεκριμένο ακίνητο στον Δήμο Καρπενησίου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κύριε Υπουργέ, έχετε τον λόγο για την απάντησή σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρία συνάδελφε, η διαχείριση και προστασία των ακινήτων του Υπουργείου Αγροτικής Ανάπτυξης Τροφίμων διέπεται από τον ν.4061/2012, όπως τροποποιημένος ισχύει. Ως εκ τούτου, όταν κάποιο φυσικό πρόσωπο ή νομικό πρόσωπο επιθυμεί την παραχώρηση κάποιου ακινήτου του Υπουργείου μας, ακολουθεί τις οριζόμενες στον συγκεκριμένο νόμο διαδικασίες και το αίτημά του εξετάζεται από την αρμόδια υπηρεσία.

Στο άρθρο 4 του νόμου προβλέπεται η δωρεάν κατά χρήση παραχώρηση ακινήτου του Υπουργείου για κοινωφελείς σκοπούς σε δημόσιο, ΟΤΑ, μη κερδοσκοπικού χαρακτήρα νομικά πρόσωπα και ορίζεται ότι ο ενδιαφερόμενος πρέπει να υποβάλει το αίτημα στο οποίο μεταξύ άλλων να προσδιορίζεται ο σκοπός παραχώρησης. Είναι η περίπτωση του αιτήματος του Δήμου Καρπενησίου για παραχώρηση των κτιριακών εγκαταστάσεων του πρώην ΚΕΓΕ Ευρυτανίας προκειμένου να χρησιμοποιηθεί, όπως είπατε, για πολιτιστικούς και εκπαιδευτικούς σκοπούς.

Πράγματι, λοιπόν, ο δήμος υπέβαλε αίτημα παραχώρησης και μάλιστα στην Κτηματική Υπηρεσία Ευρυτανίας του Υπουργείου Εθνικής Οικονομίας τον Αύγουστο του 2024. Το αίτημα διαβιβάστηκε από την κτηματική υπηρεσία στο Υπουργείο Αγροτικής Ανάπτυξης στις 5-9-2024. Μάλιστα ακολούθησε και συνάντηση με τον δήμαρχο στο γραφείο μου με το ίδιο θέμα συζήτησης, την παραχώρηση των εγκαταστάσεων. Στη συνέχεια υπήρχε αναλυτική ενημέρωση του δήμου από την αρμόδια υπηρεσία του Υπουργείου για τις διαδικασίες που προβλέπονται και για τα έγγραφα που πρέπει να συνοδεύουν το αίτημα.

Μετά από επικοινωνίες με τον δήμο επιβεβαιώθηκε ότι οι υπηρεσίες του δήμου είναι σε διαδικασία έκδοσης και συγκέντρωσης των απαιτούμενων εγγράφων, όπως η τεχνικοοικονομική μελέτη και το τοπογραφικό και ότι όταν είναι έτοιμος ο φάκελος θα τον αποστείλουν στη Διεύθυνση Διαχείρισης Ακίνητης Περιουσίας του Υπουργείου Αγροτικής Ανάπτυξης. Η διεύθυνση θα ελέγξει τα συνοδευτικά έγγραφα και παράλληλα θα προβεί στις απαραίτητες ενέργειες για τη διατύπωση του νομικού καθεστώτος του ακινήτου και στην αναζήτηση της σύμφωνης γνώμης των αρμόδιων υπηρεσιών.

Εφόσον τελικά ο φάκελος είναι πλήρης με τα ζητούμενα παραστατικά και με τη σύμφωνη γνώμη των συναρμόδιων υπηρεσιών και πληρούνται οι προϋποθέσεις παραχώρησης, δηλαδή αν αξιολογηθεί ότι πρέπει να παραχωρηθεί, θα εκδοθεί η σχετική απόφαση από τη Γενική Διεύθυνση Διοικητικών Υπηρεσιών και Ηλεκτρονικής Διακυβέρνησης του ΥΠΑΑΤ, που είναι και η αρμόδια διεύθυνση. Επομένως, η διαδικασία παραχώρησης προχωρά ομαλά κατά τα προβλεπόμενα. Μέχρι στιγμής δεν φαίνεται να υπάρχει κάποιο πρόβλημα σε αυτό. Η υπηρεσία όταν ολοκληρωθεί αυτό, θα αποφανθεί.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κυρία Οικονόμου, έχετε τον λόγο για τη δευτερολογία σας.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ για τα στοιχεία που εισφέρατε στη δημόσια συζήτηση και βεβαίως για την πρόθεσή σας να διευθετηθεί το θέμα του ΚΕΓΕ σύντομα.

Όπως σας ανέφερα και χθες στην ομιλία μου εδώ, στη συζήτηση για το σχέδιο νόμου του Υπουργείου Αγροτικής Ανάπτυξης, δεν πρόκειται για ένα ζήτημα που εμφανίστηκε ξαφνικά επί της Κυβέρνησης του Κυριάκου Μητσοτάκη, αλλά ένα θέμα που απασχολεί την τοπική κοινωνία της Ευρυτανίας εδώ και τουλάχιστον δέκα χρόνια.

Θα ήθελα, κύριε Υπουργέ, επίσης με την σημερινή ευκαιρία να σας θέσω και το συναφές ζήτημα της αποκατάστασης των εγκαταστάσεων, αλλά και των καλλιεργήσιμων εκτάσεων που περιλαμβάνει το ΚΕΓΕ Ευρυτανίας και όπως ανέφερα και στην πρωτολογία μου, το κτίριο και ο περιβάλλων χώρος έχουν δυστυχώς απαξιωθεί εξαιτίας της πολυετούς μη χρήσης τους και της έλλειψης συστηματικής συντήρησης.

Επομένως, υφίσταται επείγουσα ανάγκη ανακαίνισης και εκσυγχρονισμού του συνόλου των εγκαταστάσεων, κάτι που φυσικά θα απαιτήσει και σημαντικούς πόρους, τους οποίους δεν μπορεί να διαθέσει εύκολα ο Δήμος Καρπενησίου.

Γι’ αυτόν τον λόγο θα ήθελα, κύριε Υπουργέ, να εξετάσετε με θετικό πνεύμα τη δυνατότητα και οικονομικής ενίσχυσης του οικείου δήμου, προκειμένου να αντιμετωπιστεί το κόστος επισκευής και συντήρησης, αλλά και αναβάθμισης των υποδομών. Γιατί πέρα από το ιδιοκτησιακό καθεστώς του ακινήτου αυτού, που είναι αναμφίβολα σημαντικό και αναγκαίο, είναι εξίσου σημαντικό και αναγκαίο να αντιστρέψουμε μια πορεία απαξίωσης της δημόσιας αυτής περιουσίας, την οποία δυστυχώς είχαμε τις τελευταίες δεκαετίες.

Άρα, -και κλείνω, κύριε Πρόεδρε- κύριε Υπουργέ, το δεύτερο συναφές ερώτημα είναι αν αντιμετωπίζει το Υπουργείο Αγροτικής Ανάπτυξης το ενδεχόμενο ένταξης του συγκεκριμένου ακινήτου σε κάποιο χρηματοδοτικό πρόγραμμα κτιριακής αναβάθμισης υποδομών του δημοσίου ή εναλλακτικά αν θα ήταν δυνατή η επιχορήγηση του Δήμου Καρπενησίου από το Υπουργείο σας, προκειμένου εκείνος να προβεί στις αναγκαίες ενέργειες ανακαίνισης και εκσυγχρονισμού του Κέντρου Γεωργικής Εκπαίδευσης Ευρυτανίας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κύριε Υπουργέ, έχετε τον λόγο για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρία συνάδελφε, νομίζω ότι ήταν ξεκάθαρο ότι ο δήμος είναι ενημερωμένος για τις ενέργειες που πρέπει να ακολουθήσει. Η διαδικασία παραχώρησης προχωρά ομαλά και εφόσον η υπηρεσία αποφανθεί θετικά, δεν φαίνεται κάποιο άλλο εμπόδιο. Θα αξιολογηθεί και θα κριθεί η παραχώρησή του.

Δεδομένου μάλιστα ότι το αρχικό αίτημα του δήμου έγινε μόλις τον Αύγουστο του ’24 και μάλιστα σε άλλο Υπουργείο, στην ουσία ο φάκελος με αίτημα και έγγραφα δεν έχει υποβληθεί ακόμα στο Υπουργείο Αγροτικής Ανάπτυξης. Απλώς τα αναφέρω αυτά για να δηλώσω ότι δεν υπάρχει κάποια καθυστέρηση.

Ως προς το δεύτερο ερώτημά σας, θέλω να σας πω ότι εμείς στο Υπουργείο Αγροτικής Ανάπτυξης δεν διαθέτουμε χρηματοδοτικά εργαλεία. Διαθέτουμε δύο πολύ σημαντικά χρηματοδοτικά εργαλεία για συγκεκριμένους σκοπούς και αυτά είναι το Πρόγραμμα Αγροτικής Ανάπτυξης που είναι 19,3 δισεκατομμύρια για την πενταετία, που ήταν μια πολύ μεγάλη επιτυχία του Πρωθυπουργού Κυριάκου Μητσοτάκη, και τα χρήματα που έχουν έρθει στο Υπουργείο Αγροτικής Ανάπτυξης που αφορούν το Ταμείο Ανάκαμψης και Ανθεκτικότητας, που εμείς υπολογίζουμε ότι θα μπορέσουμε να απορροφήσουμε πάνω από 1 δισεκατομμύριο ευρώ. Απευθύνεται αποκλειστικά σε αγροτικές εκμεταλλεύσεις, σε μεταποιητικές επιχειρήσεις και σε αναδιαρθρώσεις καλλιεργειών και γενετική βελτίωση ή ιχθυοκαλλιέργειες.

Τώρα να μιλήσουμε λίγο γενικά για τα ακίνητα, διότι παρά το γεγονός ότι το Υπουργείο μας έχει στην κατοχή του και διαχειρίζεται εκατόν είκοσι χιλιάδες ακίνητα, γεγονός που από μόνο του σημαίνει έναν τεράστιο όγκο δουλειάς, αν σε αυτό προστεθεί και η πολυπλοκότητα του νομικού πλαισίου που πρέπει να κατοχυρώσει από την κάθε πλευρά του τη νομιμότητα και την εγκυρότητα τέτοιων πράξεων, καταλαβαίνετε ότι η διαχείριση τέτοιων υποθέσεων δεν είναι εύκολη.

Τονίζω ότι μιλάμε για την περιουσία του δημοσίου, δηλαδή του Έλληνα φορολογούμενου, άρα η διαχείρισή της απαιτεί υπευθυνότητα και διέπεται από διαδικασίες που πρέπει να τηρούνται.

Μάλιστα να σημειώσω ότι με την ανάληψη της διακυβέρνησης της Νέας Δημοκρατίας, η πολιτική ηγεσία του Υπουργείου μας πήρε την πρωτοβουλία να τροποποιήσει τον ν.4061 σε σημεία που έχρηζαν βελτίωσης, προκειμένου να βελτιωθούν κάποιες διαδικασίες, με μια πρόσφατη παρέμβαση της λειτουργίας της ψηφιακής πλατφόρμας για την ηλεκτρονική υποβολή των αιτήσεων υπαγωγής ακίνητης περιουσίας από τους ενδιαφερόμενους.

Είναι μια παρέμβαση που στοχεύει στη βελτίωση και επιτάχυνση των διαδικασιών που αφορούν τα θέματα διαχείρισης ακίνητης περιουσίας του Υπουργείου Αγροτικής Ανάπτυξης Τροφίμων, άρα, και στην παροχή αποτελεσματικότερων και πιο ποιοτικών υπηρεσιών. Κινούμαστε σε μια κατεύθυνση μεταρρύθμισης, ψηφιοποίησης και απλοποίησης των διοικητικών διαδικασιών του Υπουργείου μας αλλά και γενικότερα της ακίνητης περιουσίας του Υπουργείου.

Καταλήγοντας, το αίτημα του Δήμου Καρπενησίου το γνωρίζουμε. Ο δήμος έχει ενημερωθεί πλήρως για τις δέουσες ενέργειες και μας έχει ενημερώσει ότι προχωράει τη συγκέντρωση των απαραίτητων συνοδευτικών εγγράφων. Η διαδικασία εξελίσσεται ομαλά και η αρμόδια διεύθυνση του Υπουργείου, εφόσον λάβει τον φάκελο, θα αποφασίσει κατά τα προβλεπόμενα για την τυχόν παραχώρησή του. Όσον αφορά τη χρηματοδότηση, σας ανέλυσα με ακρίβεια τις δυνατότητες του Υπουργείου Αγροτικής Ανάπτυξης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ και σας ευχαριστώ ως καταγόμενος από το Καρπενήσι, γιατί βλέπω τη θετική εξέλιξη αυτού του θέματος, προκειμένου -όπως το ξέρω κι εγώ πολύ καλά- να σταματήσει η επί πολλά χρόνια ερημοποίηση μιας σημαντικής κρατικής περιουσίας, που στα χέρια του δήμου θα τύχει αξιοποίησης.

Προχωράμε στην πρώτη με αριθμό 576/21-2-2025 επίκαιρη ερώτηση πρώτου κύκλου του Βουλευτή Ροδόπης της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων με θέμα: «Υπαγωγή σε κρατικές οικονομικές ενισχύσεις μετά από πιστοποίηση ζημιών από θεομηνίες, έκτακτα γεγονότα και δυσμενείς καιρικές συνθήκες της ΠΕ Ροδόπης, κατά την περίοδο από 1-8-2024 έως 31-12-2024».

Κύριε Αχμέτ, έχετε τον λόγο για την πρωτολογία σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Καλημέρα, κύριε Υπουργέ. Αν και χθες το βράδυ στις δύο τα ξημερώματα αναχωρήσαμε από αυτήν την Αίθουσα και οι δύο, και ο Πρόεδρος βέβαια της Βουλής και εσείς, σήμερα πάλι βρισκόμαστε εδώ πέρα.

Κατ’ αρχάς, πριν αναφερθώ στην ερώτησή μου, θα ήθελα για μια ακόμη φορά να χαιρετίσω ως ΠΑΣΟΚ κι εγώ προσωπικά, λέγοντας ότι στεκόμαστε με σεβασμό και υποκλινόμαστε στη μνήμη των θυμάτων, που σήμερα διαδηλώνει ο ελληνικός λαός, και θα παρασταθούμε βεβαίως σε αυτήν τη συμπαράσταση στον λαό.

Κύριε Υπουργέ, ξέρετε ότι στη Ροδόπη είχαμε ακραίες καιρικές συνθήκες με ξηρασία και ακαρπία. Μάλιστα στις 25 Οκτωβρίου 2024 είχα καταθέσει μια επίκαιρη ερώτηση, στην οποία εσείς ο ίδιος απαντήσατε και είχατε πει ότι: «Να υπάρξει πρώτα, κύριε Ιλχάν, αίτημα ένταξης της Περιφερειακής Επιτροπής Ροδόπης προς την κεντρική επιτροπή και μετά θα αξιολογηθεί αν τηρούνται τα κριτήρια» και είχατε αναφερθεί στα κριτήρια. Όντως αυτή, είμαι σε θέση να γνωρίζω σήμερα και Υπουργέ, ότι η Περιφερειακή Επιτροπή Ροδόπης συνέταξε τελικά αυτό το πόρισμα, το οποίο σας έχει σταλεί τώρα πρόσφατα και αφορά την περίοδο 1-8-2024 μέχρι 31-12-2024.

Μέσα σε αυτό το πόρισμα, τώρα, υπάρχει ρητή αναφορά για την καλλιεργητική περίοδο και αναφέρει ότι οι καλλιέργειες στη Ροδόπη αποδείχτηκαν ιδιαίτερα προβληματικές, δεν υπήρχαν βροχοπτώσεις, ακολούθησαν εκτεταμένοι καύσωνες, ισχυροί άνεμοι, ελάχιστες βροχές, που δημιούργησαν προβλήματα, με αποτέλεσμα ο βιολογικός κύκλος των καλλιεργειών να περιορίζεται και να κλείνει.

Αναφέρεται, πρώτον, στα σιτηρά, στον αραβόσιτο, σε όλα τα κηπευτικά, που πρωίμισαν, και οι αποδόσεις έπεσαν κατά 60% σε αυτά τα προϊόντα. Δεύτερον, για το βαμβάκι τώρα, αναφέρει ότι η μείωση παραγωγής είναι πάνω από 30%, λόγω των παρατεταμένων ξηροθερμικών συνθηκών και τρίτον, για τα καπνά, το πρόβλημα έγινε εντονότερο κατά τις αρχές Αυγούστου, με προσβολή της καλλιέργειας από πράσινο σκουλήκι, που είχε έξαρση στη Ροδόπη, με αποτέλεσμα τη μείωση της παραγωγής -και τη μείωση εισοδήματος σαφώς- κατά πάνω από 30%.

Βάσει αυτού, κύριε Υπουργέ και σύμφωνα με την ειδική έκθεση που υπάρχει αυτοψία, από την κ. Χατζοπούλου, από την προϊσταμένη της Διεύθυνσης ΔΑΟΚ Ροδόπης, ειδικά για τα καπνά, θα ήθελα να σας ρωτήσω το εξής:

Πρώτον, συμπεριλαμβάνονται οι καλλιέργειες της Ροδόπης με βάση τα στοιχεία τιμών αποδόσεων και μετεωρολογικών συνθηκών στις προς ένταξη καλλιέργειες στο πρόγραμμα κρατικών οικονομικών ενισχύσεων του τρέχοντος έτους; Ειδικότερα, θα ενταχθούν στις ΚΟΕ τα προϊόντα του βαμβακιού, καπνού, αραβόσιτου, όλων των κηπευτικών σιτηρών κ.λπ., όπως αναφέρονται ειδικά και αιτιολογημένα στο πόρισμα Ροδόπης και διαβιβάστηκε στον ΕΛΓΑ; Πληρούν όλες τις προϋποθέσεις για την ένταξή τους;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Εγώ σας ευχαριστώ.

Κύριε Υπουργέ, έχετε τον λόγο για την απάντησή σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Αγαπητέ συνάδελφε, το φαινόμενο των συχνών μειωμένων αποδόσεων διαφόρων καλλιεργειών σε όλη τη χώρα λόγω κλιματικών συνθηκών το έχουμε πια αντιληφθεί όλοι και παραδεχθεί. Να μην επαναλαμβάνουμε. Γι’ αυτό και ως Υπουργείο φροντίζουμε όλες οι καλλιέργειες που εμφανίζουν μειωμένες αποδόσεις να παρακολουθούνται από τις υπηρεσίες μας κατά την εξέλιξή τους και αναλόγως προβαίνουμε σε ενέργειες πρόληψης ή αντιμετώπισης των πιθανών οικονομικών επιπτώσεων, είτε πρόκειται για χρηματοδοτικά εργαλεία ενίσχυσης, είτε για πρωτοβουλίες άλλου τύπου.

Χαρακτηριστικά να αναφέρω για το βαμβάκι, που είναι μια καλλιέργεια σημαντική για τον νομό σας, μια τροποποίηση στρατηγικού σχεδίου της ΚΑΠ. Μειώσαμε την ελάχιστη ηρτημένη στρεμματική απόδοση που απαιτείται για τη λήψη ειδικής ενίσχυσης ώστε από το ΄24 και μετά να είναι μείον 30% από τη μέση απόδοση του νομού, αντί για μείον 20% που ήταν πριν.

Για τις επιπλέον μειωμένες παραγωγές είμαστε έτοιμοι στη βάση των επίσημων στοιχείων αποδόσεων και παραδόσεων, λαμβάνοντας υπ’ όψιν τις ιδιαιτερότητες της κάθε περιοχής να προβούμε στις απαραίτητες ενέργειες, πάντοτε εντός του θεσμικού πλαισίου -το τονίζω αυτό-, προκειμένου να λάβουν την ειδική ενίσχυση όσοι παραγωγοί τη δικαιούνται.

Αναλόγως και για τα άλλα προϊόντα του νομού σας, όπως αραβόσιτος ή όσπρια σε άλλες περιοχές της Ελλάδος, θα ληφθούν υπ’ όψιν οι μειωμένες παραγωγές για τη χορήγηση συνδεδεμένης ενίσχυσης.

Νομίζω ότι αξίζει να αναφερθεί ότι το βαμβάκι θα ενισχυθεί με 31,7 ευρώ το στρέμμα μέσω μιας νέας παρέμβασης στρατηγικού σχεδίου της ΚΑΠ που θα ενεργοποιηθεί στο πλαίσιο της προσπάθειας μείωσης του αποτυπώματος άνθρακα.

Επιχειρούμε, δε, να ενεργοποιήσουμε το μέτρο «23» του Προγράμματος Αγροτικής Ανάπτυξης όπου υπάρχει δυνατότητα σε παραγωγές που έχουν πάνω από 30% μείωση λόγω κλιματικής κρίσης να μπορεί να δοθεί κάποιο ποσό αποζημίωσης και εκεί θα ενταχθούν διάφορες καλλιέργειες.

Πράγματι, λοιπόν, είχαμε συζητήσει ξανά τον Οκτώβριο επίκαιρη ερώτηση με παρόμοιο θέμα που αφορούσε τη μειωμένη παραγωγή, συγκεκριμένα του καπνού στη Ροδόπη και την πιθανότητα ενίσχυσης των καπνοπαραγωγών. Είχαμε συμφωνήσει ότι υπάρχει μείωση παραγωγής -σωστά- και ότι η μειωμένη παραγωγή λόγω κλιματικών συνθηκών δεν αποζημιώνεται από τον ΕΛΓΑ βάσει του θεσμικού πλαισίου. Είχα δεσμευτεί ότι θα αναζητηθεί εναλλακτικός τρόπος ενίσχυσης των παραγωγών εφόσον από τα τελικά στοιχεία προκύψει τεκμηριωμένη ανάγκη. Συγκεκριμένα είχα αναφερθεί στην περίπτωση ένταξης σε ΚΟΕ, εφόσον προηγηθεί αίτημα και εφόσον πληρούνται οι προϋποθέσεις.

Σήμερα, διευρύνεται το ερώτημά σας και αναφέρεστε στο σύνολο των καλλιεργειών που χρήζουν ενίσχυσης λόγω μειωμένης παραγωγής και ρωτάτε αν θα ενταχθούν όλες αυτές οι καλλιέργειες στις κρατικές οικονομικές ενισχύσεις. Τα δεδομένα, όμως, των κρατικών οικονομικών ενισχύσεων δεν έχουν αλλάξει. Για να ενταχθεί ένα προϊόν σε ετήσιο πρόγραμμα ΚΟΕ πρέπει να πληρούνται κατ’ αρχάς οι προϋποθέσεις του ενωσιακού και θεσμικού πλαισίου, δηλαδή η μειωμένη παραγωγή να οφείλεται σε ένα δυσμενές αίτιο, η απόδοση της καλλιέργειας να είναι μειωμένη τουλάχιστον κατά 30% σε σχέση με τον μέσο όρο των αποδόσεων της προηγούμενης τριετίας, να υποστηρίζεται από επίσημα μετεωρολογικά δεδομένα. Επιπλέον, υπάρχει και ο περιορισμός γενικά σε όλη την Ελλάδα ότι ο προϋπολογισμός που διατίθεται από το Υπουργείο Οικονομικών για τη χρηματοδότηση των ΚΟΕ είναι 16 εκατομμύρια ευρώ ετησίως για τα έτη 2024-2027 κάθε έτος.

Στη δευτερολογία μου θα σας πω ακριβώς τι έχει συμβεί στην περίπτωση του Νομού Ροδόπης.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Αχμέτ, έχετε τον λόγο για τη δευτερολογία σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Αναφερθήκατε στην πρωτολογία σας ότι πρέπει να υπάρχουν κάποιες αντικειμενικές προϋποθέσεις. Αυτές οι προϋποθέσεις ότι πληρούνται για τον καπνό, για το βαμβάκι, για το αραβόσιτο και όλα αυτά που σας είπα -ιδίως για τον καπνό- τεκμηριώνονται και κατατέθηκαν στην έκθεση της περιφερειακής επιτροπής.

Τώρα, ο κ. Τσιάρας τις προάλλες που τον ακούσαμε, είπε ότι αυτή η διαδικασία των κρατικών ενισχύσεων θα γίνει εφόσον υπάρχει ένα αίτημα. Το αίτημα γίνεται από την περιφερειακή διεύθυνση. Δεν μπορεί, σαφώς, ο κάθε αγρότης ο ίδιος να έρχεται να κάνει αίτημα. Άρα, οι προϋποθέσεις αυτές έχουν πληρωθεί. Με ομόφωνη απόφαση όλων της Περιφερειακής Ενότητας Ροδόπης αναφέρεται ότι αυτά τα αποτελέσματα υπάρχουν. Δηλαδή, και μείωση ποιότητας και μείωση παραγωγής και μετεωρολογικές συνθήκες και το 30% πολύ παραπάνω. Άρα, προς τα εκεί δεν θα έχει άλλοθι η Κυβέρνηση και η πολιτική ηγεσία να πει κάτι αντίθετο.

Επίσης, σας άκουσα να λέτε στην πρωτολογία σας για το βαμβάκι –και είναι πολύ θετικό αυτό που είπατε- ότι προγραμματίζετε μια ειδική ενίσχυση περίπου 30 ευρώ για το βαμβάκι. Θέλω να μας πείτε στη δευτερολογία σας αν αυτό θα αφορά και στους βαμβακοκαλλιεργητές στον Νομό Ροδόπης και γενικά στην ευρύτερη περιοχή της Θράκης, διότι είναι ένα θέμα που τους ενδιαφέρει, γιατί υπάρχουν διάφορες υπόνοιες ότι μπορεί να εξαιρεθεί η βαμβακοπαραγωγή της περιοχής μας.

Κύριε Σταμενίτη, θα ήθελα να κλείσω την ομιλία μου με κάτι που είπατε για τα καπνά εσείς ο ίδιος. Είχα συμφωνήσει απόλυτα μαζί σας και νομίζω ότι έχει πολύ μεγάλη αξία να ακουστούν ξανά στην Ολομέλεια αυτά που είπατε εσείς. Θέλω αυτή η Κυβέρνηση να στηρίξει αυτούς τους ανθρώπους και να μην υπάρχουν τα λεφτά στα κρατικά ΚΟΕ -λέμε, πιθανότατα- καθώς πάντα υπάρχει και η οδός της μείωσης εισοδήματος μέσα από τα de minimis.

Είχατε πει: «Την αξία του καπνού για τη Ροδόπη τη γνωρίζουμε πάρα πολύ καλά στο Υπουργείο». Δικά σας λόγια είναι αυτά, διαβάζω αυτολεξεί. Και συνεχίσατε λέγοντας: «Πάνω, όμως, από τριάντα χρόνια η Ευρωπαϊκή Ένωση αποφάσισε και υλοποίησε στρατηγική περιορισμού της καλλιέργειας του καπνού, η οποία εντάθηκε έτι περαιτέρω με το πρωτόκολλο του Παγκόσμιου Οργανισμού Υγείας για προφανείς λόγους. Αυτό οδήγησε στην αναδιάρθρωση της καλλιέργειας και στην πολύ σημαντική μείωση της εκτάσεως του καπνού σε όλη την Ευρώπη και στην Ελλάδα. Ωστόσο, δεν παύει…» -και σωστά το λέτε αυτό- «…να είναι σημαντική για μας καλλιέργεια στη Ροδόπη, γιατί είναι η καλλιέργεια που αξιοποιεί άγονα και επικλινή εδάφη σε μειονεκτικές περιοχές, όπου δεν υπάρχουν εναλλακτικές καλλιέργειες, ενισχύοντας έτσι την οικονομική και κοινωνική σταθερότητα αυτών των περιοχών. Άλλωστε, αποτελεί στρατηγικό πλεονέκτημα της περιοχής η ισχυρή παράδοση και η τεχνογνωσία της καλλιέργειας, παράγοντας απαραίτητος για ένα ποιοτικό προϊόν. Δεν είναι τυχαίο ότι σύμφωνα με τα στοιχεία του ΟΣΔΕ του 2023 από τα έξι χιλιάδες πενήντα δύο εκτάρια καπνού που καλλιεργούνται στη χώρα μας, τα δύο χιλιάδες τριακόσια ογδόντα πέντε είναι στη Ροδόπη, δηλαδή το 40% της εγχώριας παραγωγής. Επομένως, είναι αυτονόητο ότι μας ενδιαφέρει έντονα η διαχείριση της καλλιέργειας, αλλά και η απόδοση ανά έτος».

Άρα, κύριε Υπουργέ, νομίζω ότι υπάρχει ένα χρέος της πολιτείας προς τη Θράκη. Θα απαιτήσουμε την εκπλήρωση αυτής της δίκαιης και εύλογης αποζημίωσης προς τους καπνοπαραγωγούς.

Βέβαια, κλείνοντας, κύριε Υπουργέ, θέλω να διατυπώσω ξανά μια πρότασή μας αναφορικά με την εξισωτική αποζημίωση που δίνεται ενιαία σε όλη την Ελλάδα, όσον αφορά στη Θράκη, στις ορεινές και μειονεκτικές περιοχές.

Εμείς προτείνουμε πιλοτικά, όπως και στην απόφαση της διακομματικής επιτροπής, να δοθεί αυξημένη εξισωτική αποζημίωση προς τους καλλιεργητές αγρότες που ζουν σε ορεινές και μειονεκτικές περιοχές. Αυτό μπορεί να εφαρμοστεί πιλοτικά. Η εξισωτική, όπως ξέρετε, είναι αυτήν τη στιγμή περίπου στα 9 ευρώ. Είναι μία παρέμβαση του Π3-1971. Μπορεί αυτό με μια ειδική μελέτη, με ένα πιλοτικό πρόγραμμα στο πλαίσιο και της διακομματικής επιτροπής –σας το έχω πει κι άλλη φορά- να αυξηθεί στα χωριά που έχουν χαρακτηριστεί ορεινά και μειονοτικά, με σκοπό να κρατήσουμε αυτούς τους ανθρώπους στην παραγωγή, εφόσον και η πλειονότητα στην περιοχή αυτή είναι καπνοπαραγωγοί. Δεν θα αφορά μόνο στον καπνό βέβαια, γιατί τότε θα είχαμε ασυμβίβαστο. Αφορά σε όλες τις καλλιέργειες σ’ αυτήν την περιοχή.

Άρα, θέλω να κάνετε μια ειδική επιστημονική ομάδα και να δείτε κι αυτό το θέμα βάσει αυτής της ερώτησης που ανέπτυξα, καθώς πολύ σωστά τοποθετηθήκατε για τα καπνά της περιοχής.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Ορίστε, κύριε Υπουργέ, ο λόγος σε εσάς για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, αυτά ανέφερα τότε, αλλά όπως τότε είχαμε πει ότι πράγματι η Κυβέρνηση του Κυριάκου Μητσοτάκη το 2023 ενίσχυσε την καλλιέργεια του καπνού μέσα από τη διαδικασία των de minimis, επαναλαμβάνω για να γίνει κατανοητό ότι εμείς χρησιμοποιούμε για όλες αυτές τις καλλιέργειες που είχαν πρόβλημα το 2024 σε σχέση με το 2023 δύο χρηματοδοτικά εργαλεία που είναι τα ΚΟΕ, το πρόγραμμα του Προγράμματος Αγροτικής Ανάπτυξης και πολύ σύντομα θα έχουμε ανακοινώσεις για αυτά.

Σύμφωνα με την ενημέρωση που έχουμε από τον ΕΛΓΑ, τηρήθηκαν οι διαδικασίες και η περιφερειακή επιτροπή ΚΟΕ της Περιφερειακής Επιτροπής Ροδόπης απέστειλε το αίτημα στην κεντρική υπηρεσία, στην οποία αναφέρεται ότι παρατηρήθηκε μειωμένη παραγωγή πλέον του 30% σε διάφορες καλλιέργειες, σιτηρά, αραβόσιτο, κηπευτικά, βαμβάκι και καπνά. Η κεντρική επιτροπή ΚΟΕ συγκεντρώνει τώρα το σύνολο των εκθέσεων από όλη την Ελλάδα, για να αποφανθεί και να προτείνει για ένταξη κάποιο προϊόν. Προφανώς θα διερευνήσει αν ισχύουν όλες οι προϋποθέσεις που ανέφερα, δηλαδή θα συγκεντρώσει τα μετεωρολογικά στοιχεία, θα διερευνήσει αν όντως η μείωση οφείλεται σε ένα μόνο αίτιο και θα αναζητήσει τα επίσημα στατιστικά στοιχεία που αποδεικνύουν ή όχι τη μείωση παραγωγής πάνω από το 30%. Και εφόσον τα παραπάνω καλύπτονται, θα λάβει υπ’ όψιν τον εκτιμώμενο προϋπολογισμό και θα συνεκτιμήσει τους προϋπολογισμούς όλων των άλλων προϊόντων που ενδεχομένως πληρούν τις συγκεκριμένες προϋποθέσεις, δεδομένου ότι το ετήσιο όριο που έχουμε είναι 16 εκατομμύρια ευρώ σε όλη την Ελλάδα.

Και εδώ να σημειώσω ότι σύμφωνα πάντα με την ενημέρωση που είχαμε από τον ΕΛΓΑ στην έκθεση Ροδόπης, ο αρχικός προϋπολογισμός μόνο για τη Ροδόπη για τα προϊόντα που ανέφερα ξεπερνά τα 16 εκατομμύρια ευρώ. Άρα, αντιλαμβάνεστε ότι θα πρέπει να γίνει μια αξιολόγηση. Ας μείνουμε σε αυτό.

Μετά από τις διαδικασίες αυτές θα καταρτιστεί ετήσιο πρόγραμμα ΚΟΕ του 2024 και θα εκδοθεί η σχετική ΚΥΑ. Γνωρίζετε –φαντάζομαι- ότι κάθε χρόνο αυτή είναι η διαδικασία και το ετήσιο πρόγραμμα ΚΟΕ καταρτίζεται μέσα στους πρώτους μήνες του επόμενου έτους, δηλαδή αυτήν την περίοδο, τώρα, οργανώνεται και καταρτίζεται το πρόγραμμα ΚΟΕ για τις ζημιές, για τις καλλιέργειες του 2024 σε σχέση με το 2023.

Επομένως, αντιλαμβάνεστε ότι η ένταξη των καλλιεργειών της Ροδόπης στα ΚΟΕ δεν είναι μια πολιτική απόφαση, υπόκειται σε διαδικασίες, όρους και περιορισμούς και εξετάζεται από τις αρμόδιες υπηρεσίες.

Και τώρα στα δεδομένα και χωρίς να θέλω να προκαταλάβω ενέργειες, οι καλλιέργειες του νομού σας, αφού υποστηρίζετε και υποστηρίζει και το περιφερειακό κατάστημα ότι πληρούν τους όρους, μπορούν να ενταχθούν, πάντοτε με τον περιορισμό ότι έχουμε 16 εκατομμύρια ευρώ για όλη την Ελλάδα. Ευτυχώς, στην περίπτωση αυτή εμείς έχουμε ενεργοποιήσει το πρόγραμμα του ΠΑΑ που αναφέρεται σε κάτι παρόμοιο. Άρα, λοιπόν, οι δυνατότητές μας είναι μεγαλύτερες, αλλά θα είναι πάρα πολύ αυστηρές.

Όμως, για το 2023 εντάχθηκαν τα ακτινίδια του νομού σας. Άρα, λοιπόν, όπως βλέπετε, αντιμετωπίζουμε την κάθε παραγωγή συγκεκριμένα.

Επαναλαμβάνω ότι αναμένουμε το πόρισμα των κεντρικών υπηρεσιών και θέλω να τονίσω πάλι ότι η Κυβέρνηση του Κυριάκου Μητσοτάκη, το Υπουργείο μας και οι αγρότες είμαστε πάντοτε στην ίδια πλευρά της πραγματικότητας, την ίδια πραγματικότητα ζούμε και προσπαθούμε να αντιμετωπίσουμε. Ο παραγωγός θα συνεχίσει να μας βρίσκει δίπλα του κάθε φορά που χρειάζεται, από το 2019 που αναλάβαμε μέχρι τώρα και σας ανέφερα δύο περιπτώσεις στις οποίες πράγματι περιοχή δική σας έλαβε συγκεκριμένη ενίσχυση.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Και προχωράμε στην τέταρτη με αριθμό 558/17-2-2025 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας της Ελληνικής Λύσης κ. Στυλιανού Φωτόπουλου προς τον Υπουργό Εθνικής Οικονομίας και Οικονομικών με θέμα: «Χωρίς πρακτικά επίλυσης από τον Δεκέμβριο του έτους 2024 η Επιτροπή Εξώδικης Επίλυσης Φορολογικών Διαφορών».

Ορίστε, κύριε Φωτόπουλε, έχετε τον λόγο για την πρωτολογία σας.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, η Επιτροπή Εξώδικης Επίλυσης Φορολογικών Διαφορών, ή αλλιώς η επιτροπή του άρθρου 16, όπως έχει καθιερωθεί να τη λέμε, έχει εξετάσει και κατ’ επέκταση το Ελληνικό Δημόσιο έχει εισπράξει περί τα 2,3 δισεκατομμύρια ευρώ μέχρι σήμερα. Κατά συνέπεια, το έργο της μόνο ως αμελητέο δεν μπορεί να χαρακτηριστεί.

Συμμετέχουν σ’ αυτή διοικητικοί δικαστές, συμμετέχουν στελέχη του Υπουργείου Οικονομικών και βέβαια αυτό το οποίο έχει ιδιαίτερη σημασία είναι ότι μέσω της επιτροπής φυσικά πρόσωπα -αλλά και νομικά πρόσωπα- αιτούνται και διευθετούν τις φορολογικές τους υποχρεώσεις.

Σύμφωνα με τον νόμο οι αιτήσεις, οι οποίες έχουν κατατεθεί, θα έπρεπε να έχουν εκδοθεί πρακτικά επίλυσης μέχρι 31 Δεκεμβρίου 2024. Δώσατε μια παράταση με αποτέλεσμα οι προθεσμίες παρατάθηκαν μέχρι 31-3-2025 και οι αποφάσεις, τα πρακτικά, δηλαδή, θα πρέπει να έχουν εκδοθεί μέχρι 31 Μαΐου του 2025.

Έχουμε αναφορές, όμως, ως Ελληνική Λύση από φορολογούμενους ότι ήδη από τον Δεκέμβρη του 2024 δεν εκδίδονται από τη συγκεκριμένη επιτροπή πρακτικά επίλυσης φορολογικών διαφορών, που σημαίνει ότι οι άνθρωποι αυτοί, οι επιχειρήσεις αυτές δεν μπορούν να ρυθμίσουν, να πληρώσουν ή να αθωωθούν για να μπορέσουν να πάνε στις τράπεζες να ανοίξουν λογαριασμούς, να αποδεσμεύσουν τους λογαριασμούς που έχουν, να μπορούν να επιχειρούν και το κράτος κατ’ επέκταση σε πολλές των περιπτώσεων να εισπράξει χρήματα για τον κρατικό προϋπολογισμό, για τον κρατικό κορβανά.

Θα ήθελα να μου πείτε εάν επιβεβαιώνετε αυτές τις αναφορές, τις οποίες έχουμε, σύμφωνα με τις οποίες επί τρεις μήνες η Επιτροπή Εξώδικης Επίλυσης Φορολογικών Διαφορών δεν εκδίδει πρακτικά. Θα ήθελα την απάντησή σας και θα επανέλθω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, με την ερώτησή σας θίγετε πράγματι ένα ζήτημα που αφορά όλους όσοι επιδιώκουν να διευθετήσουν εξωδικαστικά τυχόν εκκρεμείς φορολογικές διαφορές τους ενώπιον είτε του Συμβουλίου της Επικρατείας είτε των Τακτικών Διοικητικών Δικαστηρίων της χώρας.

Εδώ θέλω να σταθώ, λέγοντας για να έχετε μια εικόνα ότι οι εκκρεμείς υποθέσεις αυτήν τη στιγμή είναι ένας μικρός τριψήφιος αριθμός. Συγκεκριμένα σύμφωνα με το άρθρο 16 του ν.4714/2020 ιδρύθηκε η Επιτροπή Εξώδικης Επίλυσης Φορολογικών Διαφορών με αποκλειστικό έργο την εξώδικη επίλυση των εκκρεμών αυτών φορολογικών διαφορών. Η εξώδικη επίλυση φορολογικών διαφορών αποτελεί σημαντική εξέλιξη στον τομέα της φορολογικής δικαιοσύνης στην Ελλάδα, καθώς παρέχει στους φορολογούμενους μια εναλλακτική μέθοδο για την επίλυση των διαφορών τους χωρίς την ανάγκη να προσφύγουν σε χρονοβόρες δικαστικές διαδικασίες.

Η προσφυγή στη διαδικασία αυτή ενισχύει την αποτελεσματικότητα και τη διαφάνεια του φορολογικού συστήματος, ενώ παράλληλα συμβάλλει στη μείωση του φόρτου των δικαστηρίων, επιταχύνοντας στην επίλυση των διαφορών.

Αναγνωρίζοντας, λοιπόν, από πλευράς μας την ανάγκη για έναν πιο γρήγορο και αποτελεσματικό τρόπο επίλυσης των διαφορών αυτών ενσωματώσαμε την εν λόγω διαδικασία στην καθημερινότητα των πολιτών, δείχνοντας έτσι εν τη πράξει ότι στοχεύουμε στη βελτίωση των σχέσεων μεταξύ φορολογούμενων και φορολογικών αρχών, δίνοντας προτεραιότητα στη διαχείριση των φορολογικών διαφορών με πιο διαφανή και άμεσο τρόπο.

Ως προς την επίβλεψη και τον συντονισμό των εργασιών της επιτροπής -μπορεί να το ξέρετε- αρμόδιος είναι ο γενικός προϊστάμενος ο οποίος είναι είτε μέλος του Συμβουλίου της Επικρατείας ή πρώην δικαστικός λειτουργός των διοικητικών δικαστηρίων σε βαθμό τουλάχιστον προέδρου εφετών.

Ειδικότερα τώρα για το ερώτημά σας, ναι, παρατάθηκε η προθεσμία των εργασιών της συσταθείσας αυτής Επιτροπής Εξώδικης Επίλυσης Φορολογικών Διαφορών ουσιαστικά για ένα τρίμηνο, συγκεκριμένα από την 20η Δεκεμβρίου 2024 έως και την 31η Μαρτίου 2025. Αυτό συνέβη προκειμένου να λάβει χώρα η εξέταση των αιτήσεων εξώδικης επίλυσης, οι οποίες βρίσκονται σε ετοιμότητα ενώπιον της επιτροπής, ενώ περαιτέρω δόθηκε παράταση έως την 31η Μαΐου 2025, που αφορά μόνο την έκδοση των πρακτικών επίλυσης και των πρακτικών μείωσης και ματαίωσης των διαφορών. Σκοπός της παράτασης είναι η περαίωση αφενός μεν των υποθέσεων, των οποίων η διαδικασία επίλυσης ήταν εν εξελίξει ενώπιον της επιτροπής και αφετέρου του εναπομείναντος μικρού αριθμού υποθέσεων, οι οποίες δεν είχαν ακόμα εξεταστεί.

Θα ήθελα, όμως, κύριε συνάδελφε, εάν θυμάστε -δεν ήσασταν εσείς στην Αίθουσά τότε, όταν ψηφίστηκε ο νόμος- όταν συζητούσαμε εδώ το νομοσχέδιο, μιας και αναγνωρίζεται και χαίρομαι παρά πολύ που αναγνωρίζεται τη σημασία της επιτροπής τόσο για τους φορολογούμενους όσο και για τα δημόσια έσοδα, μπορείτε να υπενθυμίσετε, παρακαλώ, τόσο στο Σώμα και σε εμάς ποια ήταν η θέση της Ελληνικής Λύσης και τι έκανε η Ελληνική Λύση όταν ψηφιζόταν η επιτροπή;

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Ορίστε, κύριε Φωτόπουλε, έχετε τον λόγο για τη δευτερολογία σας.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Θα ξεκινήσω από το τέλος. Η Ελληνική Λύση, ξέρετε, κύριε Υπουργέ, δεν έχει θέμα με την επιτροπή και ούτε το πρόβλημά της είναι το έργο, το οποίο παράγει η επιτροπή. Εγώ ο ίδιος, σας είπα στην πρωτολογία μου, ότι το έργο το οποίο παράγει, είναι σημαντικό. Το πρόβλημα είναι με εσάς και δυστυχώς δεν απαντήσατε στην ερώτησή μου. Μου αναφέρατε τις προθεσμίες για τις οποίες δώσατε παράταση. Μάλιστα.

Όμως, η ερώτησή μου δεν είναι αυτή. Η ερώτησή μου είναι πάρα πολύ συγκεκριμένη. Επί τρεις μήνες η συγκεκριμένη επιτροπή, με δική σας υπαιτιότητα, δεν βγάζει αποφάσεις, δεν εκδίδει πρακτικά. Ισχύει αυτό; Σε αυτό δεν μου δώσατε καμία απάντηση. Αν ισχύουν οι πληροφορίες και οι αναφορές τις οποίες έχουμε, ότι δηλαδή υπάρχει κώλυμα στην επιτροπή, υπάρχει τεχνικό πρόβλημα και εσείς, με υπαιτιότητα σας, ενώ το γνωρίζετε -όχι εσείς προσωπικά, εννοώ η κυβέρνηση και το Υπουργείο Οικονομικών- δεν το έχετε επιλύσει, τότε οι ευθύνες της Κυβέρνησης είναι πολύ μεγαλύτερες. Οπότε μην επιστρέφετε την ερώτηση στην Ελληνική Λύση. Εσείς είστε υποχρεωμένοι να απαντήσετε.

Είστε υποχρεωμένοι να δώσετε λύση στο γεγονός ότι ακόμα και ένα τριψήφιο νούμερο των φορολογουμένων, οι οποίοι έχουν εκκρεμείς υποθέσεις στην Επιτροπή Εξώδικης Επίλυσης Φορολογικών Διαφορών, δεν μπορούν είτε να σβήσουν τα χρέη τους είτε να ρυθμίσουν τα χρέη τους και να επιστρέψουν στην πραγματικότητα και στην κανονικότητα, είναι δική σας ευθύνη.

Άρα, λοιπόν, να απαντήσετε στην ερώτηση, την οποία σας έχουμε κάνει, δηλαδή εάν όντως επί τρεις μήνες δεν μπορούν να εκδοθούν πρακτικά για φορολογούμενους, οι οποίοι έχουν αποδεχτεί τις προτάσεις της Επιτροπής Εξώδικης Επίλυσης Διαφορών. Δηλαδή τι; Να βγει η απόφαση, την οποία η ίδια η επιτροπή έχει συμφωνήσει και να πάνε αυτοί οι άνθρωποι να πληρώσουν ή να σβήσουν τα χρέη τους. Απαντήστε κατ’ αρχάς σε αυτό.

Κατά δεύτερον απαντήστε σε ποιες ενέργειες θα προβείτε και αν υπάρχει περίπτωση να προκληθεί ζημιά εις βάρος αυτών των ανθρώπων. Δώστε μας αυτές τις απαντήσεις και από εκεί και πέρα το έργο της επιτροπής, να είστε σίγουροι ότι εμείς το αναγνωρίζουμε.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Φωτόπουλε.

Κύριε Υπουργέ, έχετε τον λόγο για την απάντησή σας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Χαίρομαι που αναγνωρίζετε το έργο της επιτροπής. Θα χαιρόμουν ακόμα περισσότερο αν η Ελληνική Λύση είχε υπερψηφίσει τότε τη συγκεκριμένη διάταξη. Δεν την ψήφισε. Το λέω αυτό για να θυμίσουμε ο καθένας τι έκανε. Τώρα, αν το έχετε μετανιώσει, αυτό είναι δικό σας ζήτημα, είναι εσωτερικό. Αντιλαμβάνομαι ότι εσείς πρέπει να ασχοληθείτε με αυτό.

Εγώ θα σας πω να έχουμε γνώση, προφανώς, του ζητήματος και όντως από τα τέλη του μηνός Δεκεμβρίου του 2024 -γι’ αυτό δόθηκε παράταση- η ιστοσελίδα της επιτροπής, αντιμετωπίζει σοβαρά, τεχνικής φύσεως προβλήματα, τα οποία δεν έχουν λυθεί μέχρι σήμερα. Αυτό είχε ως συνέπεια την πρόκληση δυσχερειών στην εύρυθμη λειτουργία της επιτροπής, με αποτέλεσμα αφενός να μην είναι δυνατή η συνέχιση της εξέτασης των υποθέσεων που εκκρεμούν ενώπιον της επιτροπής, αφετέρου να μην είναι δυνατή η κοινοποίηση σε ενδιαφερόμενους των πρακτικών επίλυσης, παρά το γεγονός ότι η εξέταση των υποθέσεων που αφορούν, έχει ήδη ολοκληρωθεί από τα αντίστοιχα τμήματα της επιτροπής. Άρα, η εξέταση των ζητημάτων έχει ολοκληρωθεί από την επιτροπή.

Η εξέλιξη αυτή έχει προκαλέσει τις δικαιολογημένες διαμαρτυρίες από τους πληρεξούσιους δικηγόρους των φορολογουμένων, σχετικά με την καθυστέρηση της κοινοποίησης προτάσεων ή πρακτικών επίλυσης, γεγονός που έχει ως αποτέλεσμα τη μη έγκαιρη ολοκλήρωση εκκρεμούσας διαδικασίας ενώπιον της επιτροπής. Γι’ αυτόν τον λόγο όμως δόθηκαν οι παρατάσεις.

Θέλω να πω για την ιστοσελίδα -βάσει του νόμου πρέπει να λειτουργεί μέσω της ιστοσελίδας το eefdd.gr στο διαδίκτυο- ότι μέσω αυτής λαμβάνει χώρα αποκλειστικά, κατά τον νόμο, το σύνολο των σταδίων της διαδικασίας εξώδικης επίλυσης, δηλαδή: Η ανάρτηση των εγγράφων εκάστης υποθέσεως, η ανακοίνωση των ημερομηνιών συνεδριάσεων των τμημάτων της επιτροπής, η κοινοποίηση των προτάσεων και η αποδοχή αυτών από τους αιτούντες, η κοινοποίηση των πρακτικών επίλυσης και των πρακτικών ματαίωσης.

Άρα, η χρησιμοποίηση της ιστοσελίδας, έχει ορισθεί από τον νόμο, προκειμένου να διασφαλίζεται η νομιμότητα, η διαφάνεια και ο έλεγχος των ενεργειών και των γραπτών κειμένων των μελών της Επιτροπής και της Γραμματείας της και να αποδεικνύεται, πέραν πάσης αμφιβολίας, το νομότυπο οποιασδήποτε ενέργειας αυτών.

Ενόψει των ανωτέρω εκτεθέντων, θα ήθελα να σας διαβεβαιώσω ότι καταβάλλεται κάθε προσπάθεια για την επίλυση των τεχνικών προβλημάτων που έχουν ανακύψει, έτσι ώστε να καταστεί δυνατή η έγκαιρη αποκατάσταση της λειτουργίας της μηχανογραφικής εφαρμογής που υποστηρίζει τη λειτουργία της επιτροπής.

Βρισκόμαστε σε άμεση και διαρκή επικοινωνία με το Υπουργείο Ψηφιακής Διακυβέρνησης και τη Γενική Γραμματεία Πληροφοριακών Συστημάτων για την επίλυση του θέματος το συντομότερο δυνατό. Πιστεύω ότι σε πολύ λίγο χρονικό διάστημα θα έχει επιλυθεί το ζήτημα.

Κλείνοντας, θέλω να ενημερώσω ότι αποτελεί απόλυτη προτεραιότητά μας η ολοκλήρωση της εξέτασης των υποθέσεων που εκκρεμούν ενώπιον της Επιτροπής Εξώδικης Επίλυσης, έστω και με αυτή τη μικρή καθυστέρηση, ώστε να καταστεί δυνατό να αποτραπεί το ενδεχόμενο αυτές οι υποθέσεις να ματαιωθούν αυτοδικαίως και να επανεισαχθούν στα διοικητικά δικαστήρια προς εκδίκαση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Για την πληρότητα των Πρακτικών, όπως ήδη προανέφερα, οι επίκαιρες ερωτήσεις που δεν θα συζητηθούν, κατόπιν συνεννόησης Υπουργού και Βουλευτή, είναι οι εξής:

Η δεύτερη με αριθμό 571/21-2-2025 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Αικατερίνης Νοτοπούλου προς τον Υπουργό Υγείας με θέμα: «Τραγικές οι ελλείψεις στο ΕΚΑΒ Θεσσαλονίκης».

Η τέταρτη με αριθμό 572/21-2-2025 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Αικατερίνης Νοτοπούλου προς τον Υπουργό Υγείας με θέμα: «Το Θεαγένειο Αντικαρκινικό Νοσοκομείο Θεσσαλονίκης (ΑΝΘ) εκπέμπει SOS».

Η έκτη με αριθμό 573/21-2-2025 επίκαιρη ερώτηση δεύτερου κύκλου του Βουλευτή Πρεβέζης της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Κωνσταντίνου Μπάρκα προς την Υπουργό Εργασίας και Κοινωνικής Ασφάλισης με θέμα: «Έλλειψη ενημέρωσης και εγκυκλίου για τη διαδικασία στα Κέντρα Πιστοποίησης Αναπηρίας (ΚΕΠΑ) - Οι ασθενείς σε αδιέξοδο».

Η τρίτη με αριθμό 580/24-2-2025 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας του Κομμουνιστικού Κόμματος Ελλάδας κ. Νικόλαου Καραθανασόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Για τις ζημιές στον Δήμο Αργοστολίου από τις πλημμύρες την 13η Φεβρουαρίου 2025 - Μέτρα αντιπλημμυρικής προστασίας και αποκατάστασης - ανακούφισης των πληγέντων στην Τοπική Κοινότητα Περατάτων της Δημοτικής Ενότητας Λειβαθούς του Δήμου Αργοστολίου».

Η πέμπτη με αριθμό 564/18-2-2025 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Παιδείας, Θρησκευμάτων και Αθλητισμού με θέμα: «Η πολιτεία οφείλει έστω και καθυστερημένα να τερματίσει τις κατάφωρες διακρίσεις σε βάρος αναπληρωτών εκπαιδευτικών».

Η έβδομη με αριθμό 585/24-2-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Εθνικής Οικονομίας και Οικονομικών με θέμα: «Για το “Πόρισμα Eλέγχου” του Υπουργείου Εθνικής Οικονομίας και Οικονομικών για την Ελληνική Αεροπορική Βιομηχανία Α.Ε.».

Η πρώτη με αριθμό 579/24-2-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Φραγκίσκου Παρασύρη προς τον Υπουργό Υποδομών και Μεταφορών με θέμα: «Οδική σύνδεση Αεροδρομίου Καστελλίου με Μεσαρά και Νότιο Τμήμα του Ηρακλείου».

Η τρίτη με αριθμό 339/18/21-10-2024 ερώτηση και αίτηση κατάθεσης εγγράφων εκ του κύκλου αναφορών και ερωτήσεων του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Η επικείμενη μετακόμιση του ΣΔΟΕ (Σώμα Δίωξης Οικονομικού Εγκλήματος) αποτελεί ένα ακόμα κομμάτι στο παζλ απαξίωσης της συγκεκριμένης δημόσιας υπηρεσίας».

Επίσης, οι επίκαιρες ερωτήσεις που δεν θα συζητηθούν, λόγω κωλύματος των Βουλευτών, είναι οι εξής:

Η έκτη με αριθμό 570/21-2-2025 επίκαιρη ερώτηση πρώτου κύκλου του Βουλευτή Β΄ Πειραιώς της Κοινοβουλευτικής Ομάδας των Σπαρτιατών κ. Αλέξανδρου Ζερβέα προς τον Υπουργό Εξωτερικών με θέμα: «Κραυγή αγωνίας από τους Ελληνορθοδόξους της Συρίας».

Η πέμπτη με αριθμό 583/24-2-2025 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Αφροδίτης Κτενά προς τον Υπουργό Ψηφιακής Διακυβέρνησης με θέμα: «Να αντιμετωπιστεί η υποβάθμιση των λειτουργιών του Εθνικού Κέντρου Τεκμηρίωσης και ηλεκτρονικού περιεχομένου (ΕΚΤ)».

Η τρίτη με αριθμό 582/24-2-2025 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υποδομών και Μεταφορών με θέμα: «Προβλήματα ασφάλειας στην κατασκευή της σήραγγας της Γραμμής 4 του μετρό».

Η δεύτερη με αριθμό 569/20-2-2025 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Νικολάου Παππά προς τον Υπουργό Εθνικής Οικονομίας καιΟικονομικών με θέμα: «Δασμοί ΗΠΑ στην Ε.Ε. Ποια είναι η προετοιμασία της κυβέρνησης;».

Τέλος, όπως ήδη προανέφερα, η επίκαιρη ερώτηση που δεν θα συζητηθεί λόγω αναρμοδιότητας είναι η έβδομη με αριθμό 577/24-2-2025 επίκαιρη ερώτηση πρώτου κύκλου της Ανεξάρτητης Βουλευτού Νομού Πέλλας κ. Θεοδώρας Τζάκρη προς τον Υπουργό Εθνικής Οικονομίας και Οικονομικών με θέμα: «Επιστροφή αναδρομικών σε όλους τους συνταξιούχους».

Η τελευταία ερώτηση που θα συζητηθεί σήμερα είναι η δεύτερη με αριθμό 2723/16-1-2025 ερώτηση εκ του κύκλου αναφορών και ερωτήσεων του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «Η προβληματική διάσταση της τραπεζικής χρηματοδότησης της ΝΔ».

Ορίστε, κύριε Μαμουλάκη, έχετε τον λόγο για την πρωτολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, όπως γνωρίζετε με την παράγραφο 2 του άρθρου 29 του Συντάγματος δίδεται η δυνατότητα στα κόμματα αλλά και στους συνασπισμούς κομμάτων να χρηματοδοτούνται ετεροκλήτως για ζητήματα που αφορούν τις προεκλογικές τους υποχρεώσεις και καμπάνιες και τη διαχειριστική τους ανάγκη στην διάρκεια της θητείας τους. Αυτό έχει συμβεί και με το κόμμα σας, το κόμμα της Νέας Δημοκρατίας.

Απλώς, ερχόμαστε σήμερα με την επίκαιρη ερώτηση, γιατί τα οικονομοτεχνικά στοιχεία ενός δανειολήπτη, όπως είναι για παράδειγμα το κόμμα της Νέας Δημοκρατίας έχουν υπερβεί κάθε έννοια λογικής. Και εξηγούμαι. Αυτή τη στιγμή που μιλούμε οι τρέχουσες υποχρεώσεις της Νέας Δημοκρατίας ανέρχονται εν συνόλω στο ποσό -άλλωστε είναι και η καθαρή αρνητική θέση- των 482.311.473,88 ευρώ.

Προφανέστατα, βάσει της κείμενης νομοθεσίας, η Νέα Δημοκρατία οφείλει να εξυπηρετεί το ήμισυ, το 50%, από τη χρηματοδότηση που λαμβάνει.

Εδώ, λοιπόν, έχουμε το εξής: Έχουμε μια ξεκάθαρη αδυναμία να εξυπηρετήσει τα δάνεια που έχει λάβει από το παρελθόν, αφού τα έσοδά της για το 2023 ανήλθαν σε 16,69 εκατομμύρια ευρώ έσοδα με χρέος 488 εκατομμύρια. Μόνο τη μεγάλη εικόνα να δούμε, αντιλαμβανόμαστε ότι είναι ένα σισύφειο έργο η εξόφληση των εν λόγω δανείων.

Άρα, λοιπόν, τίθεται ζήτημα και νομίζω εύλογα και γι’ αυτό και είμαστε εδώ, στο Ελληνικό Κοινοβούλιο, γιατί είναι καλό να υπάρχει διαφάνεια σε όλα τα επίπεδα. Θυμάμαι τις δηλώσεις τού τότε Αρχηγού της Αξιωματικής Αντιπολίτευσης το 2016, του τότε νέου Αρχηγού της Νέας Δημοκρατίας κ. Μητσοτάκη, να λέει ότι «θα βάλουμε τάξη στα δικά μας οικονομικά». Είναι έξι χρόνια στη διοίκηση του τόπου και άλλα τρία χρόνια ως Αντιπολίτευση, κλείνει σε λίγο μια δεκαετία, και όχι μόνο δεν έχουν μειωθεί, εξυπηρετηθεί, οι υποχρεώσεις, αλλά σχεδόν έχουν διπλασιαστεί. 217 εκατομμύρια ευρώ επιπρόσθετο χρέος όσο ο κ. Μητσοτάκης προεδρεύει του κόμματος της Νέας Δημοκρατίας.

Δεν θα μπω σε αναλυτικές λεπτομέρειες, στη δευτερολογία μου μπορώ. Μπαίνω στα ερωτήματα τα οποία, κύριε Πετραλιά, είναι οκτώ και διακριτά. Πρώτον, έχει υπάρξει έγγραφη γνωστοποίηση της Νέας Δημοκρατίας για σύναψη νέας, τροποποίηση υπάρχουσας ή ρύθμιση δανειακής σύμβασης και η οποία δεν περιλαμβάνεται στις ήδη αναρτημένες στην επίσημη ιστοσελίδα της Επιτροπής Ελέγχων, που ούτως η άλλως αναρτώνται;

Δεύτερον, από το σύνολο των τόκων και εξόδων τραπεζών ποσού 52.677.000 ευρώ, δηλαδή 52 εκατομμύρια, που εμφανίζεται στην κατάσταση αποτελεσμάτων χρήσης για το 2023 της Νέας Δημοκρατίας, τι ποσό εξοφλήθηκε από τα 52 εκατομμύρια;

Τρίτον, συντρέχει περίπτωση καταγγελίας των συναφθεισών συμβάσεων χρηματοδότησης της Νέας Δημοκρατίας από τα πιστωτικά ιδρύματα;

Τέταρτον, έχει καταγγελθεί εκ μέρους των πιστωτικών ιδρυμάτων κάποια εκ των συναφθεισών με την οφειλέτρια Νέα Δημοκρατία σύμβαση, όπως ρητά προβλέπεται σε αυτές;

Πέμπτον, τεκμαίρεται η δεσπόζουσα επιρροή που ασκούν τα πιστωτικά ιδρύματα στη Νέα Δημοκρατία με δεδομένο το ύψος, το κολοσσιαίο ύψος, της οφειλής της προς αυτά;

Έκτον, σκοπεύετε να νομοθετήσετε την κατ’ ελάχιστον υποχρέωση των πολιτικών κομμάτων ή συνασπισμού κομμάτων να διατηρούν ένα συγκεκριμένο ύψος αποδεκτού ελλείμματος;

Έβδομο, σκοπεύετε να τροποποιήσετε τις διατάξεις που αφορούν στη χρηματοδότηση των πολιτικών κομμάτων ή συνασπισμού κομμάτων, προκειμένου να υπάρχει μια εύλογη αναλογία μεταξύ της κρατικής και της τραπεζικής χρηματοδότησης;

Και όγδοο, σκοπεύετε να θέσετε σε αντιστοιχία με την ιδιωτική χρηματοδότηση ένα ανώτατο ύψος ποσού προερχόμενο από τραπεζικό δανεισμό, προκειμένου να αποτρέπεται η δημιουργία ισχυρών εξαρτήσεων, αλλά και επιρροής;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Μαμουλάκη.

Κύριε Υπουργέ, κύριε Πετραλιά, έχετε τον λόγο για την απάντησή σας.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Πρώτα απ’ όλα, θέλω και εγώ να εκφράσω τη θλίψη μου και τη συμπαράστασή μου πρωτίστως απέναντι στις οικογένειες των θυμάτων. Αυτήν την ημέρα η αλήθεια είναι ότι θα προτιμούσα να μη συζητήσουμε για άλλα θέματα και να εστιάσουμε στην τραγωδία, τιμώντας τη μνήμη τους. Γι’ αυτόν τον σκοπό θα μου επιτρέψετε να είμαι λιτός και να εστιάσω σε όσα είναι θέματα του Υπουργείου Οικονομικών.

Αξιότιμε κύριε Μαμουλάκη, η αρμοδιότητα του Υπουργείου Οικονομικών έγκειται στην καταβολή της ετήσιας κρατικής χρηματοδότησης προς τα κόμματα μέσω του Υπουργείου Εσωτερικών. Αυτή ανήλθε σε 39 εκατομμύρια ευρώ πέρυσι, όπως προβλέπει ο νόμος, και κατανέμεται με βάση την εκλογική δύναμη των πολιτικών κομμάτων.

Από εκεί και πέρα, τα οικονομικά στοιχεία των κομμάτων ελέγχονται από την αρμόδια Επιτροπή Ελέγχου, που ενεργεί ως ειδικό όργανο, σύμφωνα με το άρθρο 29 του Συντάγματος, και η οποία έχει δεκατρία τακτικά μέλη μεταξύ των οποίων δικαστικοί από τα τρία ανώτατα δικαστήρια, στελέχη της Τράπεζας της Ελλάδος, την Εθνική Αρχή Διαφάνειας και Βουλευτές.

Στο site της Βουλής στην υποσελίδα της επιτροπής είναι αναρτημένα όλα εκείνα που ρωτάτε, οι οικονομικές καταστάσεις των κομμάτων, οι προεκλογικές δαπάνες, η κρατική και η ιδιωτική χρηματοδότηση και βεβαίως τα στοιχεία των δανείων. Υπάρχουν ακόμη και αναλυτικές καταστάσεις των δανείων προς τα κόμματα και για τη Νέα Δημοκρατία, όπου αυτά αναφέρονται με τα επί μέρους λεπτομερή χαρακτηριστικά τους. Ταυτόχρονα, αναρτώνται κάθε χρονιά και οι οικονομικές καταστάσεις εκάστου κόμματος, τις οποίες και τα ίδια τα κόμματα αναρτούν στις ιστοσελίδες τους.

Δεν υπάρχει κάποιο στοιχείο το οποίο να διαθέτει το Υπουργείο Οικονομικών επιπλέον αυτών που είναι αναρτημένα από την επιτροπή ή στις κομματικές ιστοσελίδες και στα οποία έχουν πρόσβαση όλοι οι πολίτες.

Όπως αποτυπώνεται, λοιπόν, στις δημοσιευμένες οικονομικές καταστάσεις της Νέας Δημοκρατίας, δεν έχει συναφθεί νέο δάνειο για τουλάχιστον μια δεκαετία και αυτό δεν θα μπορούσε να συμβεί, καθώς από το 2016 απαγορεύεται ρητά από το άρθρο 35 του καταστατικού της ο νέος δανεισμός.

Συνεπώς, οι εν λόγω οφειλές αποτελούν πολύ παλαιά δάνεια της προ-προηγούμενης δεκαετίας που είναι ευθύνη του κόμματος να αποπληρώσει. Από εκεί και πέρα, την εποπτεία επί των πιστωτικών ιδρυμάτων και την τήρηση των σχετικών κανονισμών την ασκεί η Τράπεζα της Ελλάδος.

Σχετικά με τις προτάσεις που κάνατε ώστε να αλλάξει το θεσμικό πλαίσιο, το καθ’ ύλην αρμόδιο Υπουργείο Εσωτερικών σάς απάντησε ήδη σε γραπτή απάντηση πως εξετάζει όλες τις προτάσεις για τυχόν επικαιροποίηση των κανόνων.

Σας ευχαριστώ θερμά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ, κύριε Υπουργέ.

Ορίστε, κύριε Μαμουλάκη, έχετε τον λόγο για τη δευτερολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Πετραλιά, οφείλω να πω ότι το Υπουργείο Εσωτερικών απήντησε λέγοντας ότι δεν έχει κάποια αρμοδιότητα για τον έλεγχο των δανειακών συμβάσεων από χρηματοπιστωτικά ιδρύματα προς κομματικούς οργανισμούς. Βέβαια, η Επιτροπή Ελέγχου, η οποία επιτελεί αυτούς τους ελέγχους στα κόμματα, έχει μία εποπτεία και η εποπτεία είναι στο Υπουργείο Οικονομικών. Εκεί ανήκει με την έννοια της συνάρτησης. Και αν έχετε κάποια αντίρρηση, να την ακούσω στη δευτερολογία σας.

Όμως, ας δούμε λίγο τη μεγάλη εικόνα. Αυτήν τη στιγμή η ελληνική κοινωνία βιώνει μια σύνθετη και εξαιρετικά δύσκολη…

Να κάνω μια παρένθεση εδώ. Οφείλω να πω ότι και εγώ δεν θα περίμενα τη σημερινή ημέρα να επιλεγεί για να συζητήσουμε ένα θέμα κομβικό, ευαίσθητο και σημαντικό, αλλά εκεί έξω ο κόσμος κινείται σε μια άλλη λογική. Αυτό, βέβαια, δεν είναι επιλογή δική μου, το πότε θα επιλεχθεί, αλλά επιλογή της Κυβερνήσεως και σας τιμά το γεγονός ότι δεν συναρτάται η άποψη η δική σας με αυτήν που επιλέχθηκε ως ημέρα να συζητήσουμε σήμερα.

Πάω, όμως, στην μεγάλη εικόνα. Μετά τον πτωχευτικό νόμο του 2020, τον πτωχευτικό νόμο του κ. Μητσοτάκη, άλλαξε πλήρως το status quo στη χώρα, το ιδιοκτησιακό status quo. Ετέθησαν επί κινδύνω η πρώτη και μοναδική κατοικία των Ελλήνων πολιτών. Επιταχύνθηκαν οι διαδικασίες των πλειστηριασμών, ακόμα και για την πρώτη κατοικία, κάτι που δεν συνέβαινε πριν. Για τι; Για μια οφειλή που δεν μπορούσε κάποιος να εξυπηρετήσει για τους «Χ» λόγους.

Και ερχόμαστε τώρα εδώ, γιατί αν λέμε, πραγματικά, ότι θέλουμε να ενισχύσουμε το κύρος της πολιτικής, πρέπει να το δείχνουμε με πράξεις. Επιτομή του λόγου μας είναι οι πράξεις μας, κύριε Πετραλιά. Εσείς που κυβερνάτε αυτόν τον τόπο έξι χρόνια, σχεδόν το ήμισυ της πεντηκονταετίας της Μεταπολιτεύσεως, έχετε οφειλές -από το 2000 και ένθεν είναι όλες αυτές οι οφειλές, δεν είναι τόσο παλαιές- οι οποίες συσσωρεύονται, αυξάνονται, διογκώνονται, δεν εξυπηρετούνται. Έχουν φτάσει τα 480 εκατομμύρια ευρώ. Στα 52 εκατομμύρια είναι οι ετήσιες υποχρεώσεις και λαμβάνετε 13 εκατομμύρια από το κράτος. Άρα, γι’ αυτό αναφέρομαι σε σισύφειο έργο.

Τι θα συμβεί; Πού θα πάει; Θα φτάσουμε το 1 δισ. σε μερικά χρόνια και ο κόσμος εκεί έξω θα βλέπει το κυβερνών κόμμα να χρωστάει ήδη 0,5 δισ. και να βαίνει προς το δισεκατομμύριο και για μερικές χιλιάδες ευρώ ο απλός πολίτης θα χάνει την κατοικία του;

Καταλαβαίνετε ότι αυτή η δυσαρμονία, αυτή η αναντιστοιχία, αυτή η ανισότητα στην αντιμετώπιση δυο ζητημάτων παραπλήσιων δεν μπορεί να γίνει αποδεκτή από τον κόσμο και εγώ οφείλω κοινοβουλευτικά, με ένα τεκμηριωμένο κατά την άποψή μας λόγο, να αναδείξω το ζήτημα, διότι, όπως γνωρίζετε, στον ΣΥΡΙΖΑ - Προοδευτική Συμμαχία εμείς καταβάλλουμε το ήμισυ της αποζημιώσεώς μας για να είμαστε εντάξει στις υποχρεώσεις μας τις τραπεζικές. Προσφάτως εξοφλήσαμε και την τελευταία μας δανειακή υποχρέωση. Το θεωρούμε, λοιπόν, κομβικής σημασίας. Άλλωστε, η πολιτική είναι και διαχείριση των συμβολισμών.

Και τι έχουμε τώρα από εσάς; Έχουμε μια κατ’ αρχήν ανακολουθία και αναντιστοιχία του κ. Μητσοτάκη, που άλλα εξήγγειλε το 2016, 2017, 2018 και άλλα πραγματώνονται στο κόμμα το οποίο διοικεί. Και καμία αντίδραση, καμία διάθεση να εξυπηρετήσετε κάτι.

Σας έθεσα, επίσης, κύριε Πετραλιά -και κλείνω, δεν θέλω να καταχραστώ τον χρόνο, κύριε Πρόεδρε- οκτώ διακριτά ερωτήματα. Απαντήσατε στα δύο από αυτά. Θα ήθελα να γνωρίζω εξ όσων και εσείς έχετε τη διάθεση να μας απαντήσετε για τα υπόλοιπα, γιατί είναι κομβικά ζητήματα. Αν θέλετε, μπορώ να σας τα επαναλάβω, αλλά είναι και διατυπωμένα. Φαντάζομαι τα έχετε μπροστά σας. Είναι κομβικά ζητήματα για το τι μέλλει γενέσθαι αναφορικά με τον τραπεζικό δανεισμό.

Και δεν είναι μόνο η Νέα Δημοκρατία. Και το ΠΑΣΟΚ - Κίνημα Αλλαγής έχει αντίστοιχες χρεώσεις και υποχρεώσεις. Όμως, αυτή η ιστορία με τον ανεξέλεγκτο δανεισμό και συνάμα τη μη εξυπηρέτηση αυτού πρέπει να τελειώσει. Και εσείς είστε ένας νέος άνθρωπος και εσείς νέος στην πολιτική. Φαντάζομαι ότι είστε σε αυτήν τη λογική. Ειδάλλως, θα πάμε στις λογικές που χρεοκόπησαν τη χώρα.

Λυπάμαι που θα το πω, αλλά το κόμμα σας συνέβαλε πολύ στον δημοσιονομικό εκτροχιασμό και τη χρεοκοπία της χώρας. Ακόλουθο και απότοκο της χρεοκοπίας είναι ακόμα και το δυστύχημα που βλέπουμε εκεί έξω, γιατί αν δεν είχαμε χρεοκοπία και μνημόνια…

Τα μνημόνια ήρθαν λόγω της χρεοκοπίας και το μνημόνιο έφερε αφυδάτωση στελεχιακή στον ΟΣΕ και ήταν άλλος ένας λόγος που συνέβη αυτό που συνέβη πριν δύο χρόνια στα Τέμπη.

Τι θέλω να πω, λοιπόν; Ότι πρέπει πάση θυσία να αλλάξουμε λογικές που μας χρεοκόπησαν και αυτό που ακολουθείτε στο κόμμα σας είναι μια λογική χρεοκοπίας. Χρεοκόπησε η χώρα αρχικά, χρεοκοπήσατε και εσείς ως κόμμα, ως πολιτικός οργανισμός.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Θέλω μόνο να διευκρινίσω, κύριε Μαμουλάκη, ότι εγώ σας άφησα και να καταθέσετε και να αναπτύξετε τα οκτώ ερωτήματα. Θέλω μόνο να σας πω ότι, όπως το βλέπω -περίπου πέντε σελίδες με τις υπογραφές-, αυτό θα μπορούσε να κατατεθεί ως επίκαιρη επερώτηση. Τα ερωτήματα στις επίκαιρες ερωτήσεις προβλέπονται από τον Κανονισμό να είναι δύο.

Δεν εμποδιστήκατε να αναπτύξετε την επιχειρηματολογία σας. Όμως, πάντως, οι επίκαιρες ερωτήσεις συντάσσονται σε μία σελίδα το πολύ και θέτουν δύο ερωτήματα. Γι’ αυτό και καθορίζονται και χρόνοι δύο και τριών λεπτών κ.λπ.. Αυτό, με το μέγεθος που έχει κατατεθεί, θα μπορούσε να είναι επίκαιρη επερώτηση.

Κύριε Υπουργέ, έχετε τον λόγο για την απάντησή σας.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Θα απαντήσω πολύ σύντομα. Όλοι θα πρέπει να σεβαστούμε την ημέρα και σε ό,τι αφορά την αρμοδιότητα του Υπουργείου Οικονομικών.

Κατ’ αρχάς, όσον αφορά αυτό που θίξατε για το θέμα των κόκκινων δανείων εν γένει και του ιδιωτικού χρέους, είναι ένα πολύ σοβαρό κοινωνικό ζήτημα και το οποίο τώρα κατορθώνουμε σταδιακά να βάλουμε σε τάξη.

Βλέπετε στον εξωδικαστικό μηχανισμό κάθε μήνα να σημειώνεται και νέο ρεκόρ ρυθμίσεων και πρόσφατα διπλασιάστηκαν τα κριτήρια, με χιλιάδες πολίτες να βρίσκουν επιτέλους λύση στη διευθέτηση των δανείων τους και τους ευάλωτους συμπολίτες μας να προστατεύονται αποτελεσματικά.

Θα θυμίσω ότι το 2019 ο ΣΥΡΙΖΑ άφησε μια κατάσταση όπου σε τράπεζες και servicers το 52% των δανείων ήταν κόκκινα. Σήμερα, χάρη στις πρωτοβουλίες αυτές, το ποσοστό έχει περιοριστεί περίπου στο 30% και συνεχίζει την πτωτική τάση.

Δεύτερον, σε ό,τι αφορά τις αρμοδιότητες του Υπουργείου μας, η χρηματοδότηση των κομμάτων μειώθηκε τον καιρό των μνημονίων με σχετικό νόμο του 2014 της Νέας Δημοκρατίας κατά 50%, όπως γνωρίζετε, σε 0,5‰ επί των εσόδων του προϋπολογισμού από 1,02‰, και παραμένει σ’ αυτό το ποσοστό.

Αν με ρωτάτε αν διατίθεται το Υπουργείο Οικονομικών να αυξήσει τη χρηματοδότηση ώστε να διευκολυνθούν η Νέα Δημοκρατία ή το ΠΑΣΟΚ, που έχει αντίστοιχα υψηλές υποχρεώσεις, ή ο ΣΥΡΙΖΑ, που έχει άλλου τύπου υποχρεώσεις, η απάντηση είναι αρνητική. Η χρηματοδότηση των κομμάτων θα μείνει σε αυτά τα επίπεδα.

Τέλος, θα σας επισημάνω πως για τον περιορισμό στον δανεισμό των κομμάτων που προτείνετε υπάρχει ήδη αυστηρότερη διάταξη από την πρότασή σας, που επίσης θεσμοθέτησε η κυβέρνηση της Νέας Δημοκρατίας το 2014, και προβλέπει ότι απαγορεύεται να ενεχυριάζεται έναντι τραπεζικού δανείου κρατική επιχορήγηση πέραν της ετήσιας.

Επίσης, θα υπενθυμίσω για ακόμη μία φορά ότι από το 2016 που ανέλαβε ο Πρωθυπουργός Πρόεδρος της Νέας Δημοκρατίας άλλαξε το καταστατικό της Νέας Δημοκρατίας και δεν επιτρέπεται πλέον κανένας νέος δανεισμός.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Να θυμίσω ότι θα προηγηθεί σ’ αυτήν τη διαδικασία η ονομαστική ψηφοφορία επί τροπολογίας χθεσινού σχεδίου νόμου στις 9.00΄. Μόλις ολοκληρωθεί, θα προχωρήσουμε στο δεύτερο θέμα, στις 9.30΄ περίπου.

Με τη συναίνεση του Σώματος και ώρα 10.21΄ λύεται η συνεδρίαση για την Τρίτη 4 Μαρτίου 2025 και ώρα 9.00΄, με αντικείμενο εργασιών του Σώματος: α) κοινοβουλευτικός έλεγχος «Συζήτηση και λήψη απόφασης για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126/2003 περί της «Ποινικής Ευθύνης των Υπουργών», όπως ισχύουν, επί της υπ’ αριθμ. 1027/5-2-2025 προτάσεως που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας «ΠΑΣΟΚ - ΚΙΝΗΜΑ ΑΛΛΑΓΗΣ» κ. Νικόλαος Ανδρουλάκης και τριάντα (30) Βουλευτές της Κοινοβουλευτικής του Ομάδας, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ κ. Χρήστο Τριαντόπουλο, κατά την άσκηση των καθηκόντων του και σύμφωνα με τα διαλαμβανόμενα στην πρόταση» και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**